ตำนาน BMW
ทุกวันนี้เราคงรู้จัก BMW ในฐานะแบรนด์รถหรูจากยุโรป แต่รู้หรือไม่ว่า BMW ไม่ได้เริ่มต้นธุรกิจมาจากรถยนต์ และเคยลำบากถึงชั้นต้องเอาเศษเหล็กมาทำเครื่องครัวขาย เรื่องราวของ BMW เป็นอย่างไร ลงทุนแมนจะเล่าให้ฟัง
27 มี.ค. 2561

ตำนาน BMW / โดย ลงทุนแมน
ทุกวันนี้เราคงรู้จัก BMW ในฐานะแบรนด์รถหรูจากยุโรป
แต่รู้หรือไม่ว่า BMW ไม่ได้เริ่มต้นธุรกิจมาจากรถยนต์
และเคยลำบากถึงขั้นต้องเอาเศษเหล็กมาทำเครื่องครัวขาย
เรื่องราวของ BMW เป็นอย่างไร
ลงทุนแมนจะเล่าให้ฟัง
จุดกำเนิดของ BMW ต้องย้อนกลับไปถึง 102 ปี
ชื่อของ BMW เริ่มต้นมาจากบริษัทที่มีชื่อว่า Rapp Motorenwerke ผู้ผลิตเครื่องยนต์สำหรับเครื่องบิน ของ Karl Rapp ในเมืองมิวนิค
ปี 1917 Rapp Motorenwerke ได้เปลี่ยนชื่อมาเป็น
“Bayerische Motoren Werke” ซึ่งเป็นชื่อเต็มของ BMW
โดยมีสัญลักษณ์ที่ออกแบบมาจากภาพของกังหันเครื่องบินที่กำลังหมุนอยู่ รวมเข้ากับสีฟ้าและขาว ซึ่งเป็นสีประจำแคว้นบาวาเรีย (Bavaria) ที่บริษัทตั้งอยู่
และหลังจากนั้น BMW ก็สร้างชื่อจากเครื่องยนต์เครื่องบิน
เครื่องยนต์เครื่องบินที่สร้างโดย BMW ที่มีชื่อว่า BMW IIIA กลายเป็นเครื่องยนต์ที่ดีที่สุดในยุคนั้น โดยเป็นเจ้าแรกที่เลือกใช้ลูกสูบที่เป็นอะลูมิเนียม ทำให้เครื่องยนต์มีน้ำหนักเบากว่าเครื่องยนต์ทั่วไป
ปี 1919 เครื่องยนต์ BMW IV ซึ่งเป็นรุ่นที่พัฒนาต่อจาก IIIA เป็นเครื่องที่ใช้ในเครื่องบินที่สร้างสถิติโลกเพดานบินสูงสุด โดยไม่มีระบบปรับความดันหรือเครื่องช่วยหายใจที่ 9,760 เมตร
กิจการที่ดูเหมือนว่ากำลังจะไปได้สวย
แต่เมื่อสงครามโลกครั้งที่ 1 สิ้นสุดลงและเยอรมนีเป็นฝ่ายแพ้
ทำให้การผลิตเครื่องยนต์เครื่องบินกลายเป็นเรื่องผิดกฎหมายในเยอรมนี จากผลของสนธิสัญญาแวร์ซาย (Treaty of Versailles)
BMW ที่เคยผลิตแต่เครื่องยนต์เครื่องบินมาโดยตลอด ต้องหันไปผลิตเครื่องมือทำฟาร์ม และเบรกรถไฟ เพื่อให้กิจการอยู่รอด
แต่ในระหว่างนั้น Max Friz หัวหน้านักออกแบบของ BMW ก็กางแผนออกแบบ รถมอเตอร์ไซค์ ไปด้วย
การเปลี่ยนแปลงครั้งสำคัญเกิดขึ้นในปี 1922
เมื่อ Camillo Castiglioni ซึ่งในตอนนั้นยังเป็นผู้ถือหุ้นใหญ่ของบริษัท Bayerische Flugzeugwerke หรือ BFW เข้ามาซื้อกิจการด้านเครื่องยนต์เครื่องบินของ BMW ไป
BFW ย้ายสินทรัพย์ทั้งหมดของ BMW ทั้งคนงานและเครื่องมือการผลิต มาที่ศูนย์การผลิตของตัวเอง และได้เปลี่ยนชื่อจาก BFW มาเป็น BMW แทน
ศูนย์การผลิตที่ถือเป็นบ้านหลังใหม่ของ BMW ตั้งอยู่ในเมืองมิวนิค และยังมีให้เห็นจนถึงทุกวันนี้
เพราะตอนนี้ ที่ตั้งนั้นคือ สำนักงานใหญ่ของ BMW Group
ปี 1923 รถมอเตอร์ไซค์คันแรกของ BMW ที่มีชื่อรุ่นว่า R 32 เปิดตัวที่งาน Berlin Motor Show โดยรูปแบบการวางเครื่องของ R 32 ยังถือเป็นต้นแบบให้กับรถมอเตอร์ไซค์ของ BMW ในรุ่นใหม่ๆ ด้วย
ก้าวแรกของ BMW ในวงการรถยนต์ เริ่มขึ้นในปี 1928
หลังจากเข้าไปซื้อกิจการ Fahrzeugfabrik Eisenach ของ Heinrich Ehrhardt (ผู้ผลิตรถยนต์รุ่นบุกเบิกของเยอรมันต่อจาก Daimler และ Benz) ซึ่งเป็นเจ้าของรถ Dixi หรือก็คือรถ Austin Seven ที่ซื้อ Licence การผลิตมาจากบริษัท Austin Motor ของอังกฤษ
BMW 3/15 PS คือรถยนต์รุ่นแรกที่ใช้ชื่อของ BMW ซึ่งเปิดตัวในปีต่อมา และก็กลายเป็นที่ฮือฮาทันที เพราะสามารถชนะการแข่งขันรายการ Alpine Rally ตั้งแต่ครั้งแรกที่เข้าร่วม
หลังจากนั้นในปี 1933 BMW 303 คือรถรุ่นแรกที่มาพร้อมกับกระจังหน้าแบบไตคู่ (Kidney Grille) ที่กลายมาเป็นเอกลักษณ์ของรถ BMW ทุกรุ่นในปัจจุบัน
เหตุการณ์ที่เหมือนจะเป็นเดจาวูก็เกิดขึ้น
ขณะที่รถยนต์และมอเตอร์ไซค์กำลังจะไปได้สวย ก็เกิดสงครามโลกครั้งที่ 2
BMW ก็ไปผลิตเครื่องยนต์เครื่องบินให้กับกองทัพอากาศ
และเยอรมนีก็แพ้อีกแล้ว..
โรงงาน รวมถึงเครื่องไม้เครื่องมือต่างๆ พังเกือบหมด และ BMW ต้องกลับไปผลิตของใช้ในครัวเรือน ก่อนจะกลับมาสร้างมอเตอร์ไซค์ได้อีกครั้งในปี 1948 และรถยนต์ในปี 1951
หลังจากสงครามโลกครั้งที่ 2 BMW กลับมาขายรถที่จัดเต็มเรื่องสมรรถนะ ซึ่งถือว่าเป็นรถที่มีเทคโนโลยีล้ำสุดในช่วงเวลานั้น
แต่ดูเหมือนว่า..
จุดสูงสุดของวิศวกรรมจะเป็นช่วงเวลาเดียวกันกับจุดต่ำสุดของ BMW
เนื่องจากช่วงหลังสงคราม คนสนใจแต่ปากท้องของตัวเอง และคงไม่มีเงินมากพอที่จะซื้อรถคันใหญ่ที่มีวิศวกรรมล้ำหน้าราคาแพง
ทำให้รถของ BMW ขายได้ไม่ค่อยดี ส่วนตลาดมอเตอร์ไซค์ก็เริ่มซบเซา
สุดท้ายบริษัทมีปัญหาด้านการเงินอย่างหนัก จนถึงขั้นที่ว่าบอร์ดของบริษัท ตอบรับข้อเสนอการควบรวมกิจการกับทาง Daimler-Benz
อย่างไรก็ตาม ดีลนี้ไม่เกิดขึ้น
เพราะหลังจากถูกต่อต้านจากทั้งคนงานและผู้ถือหุ้นรายย่อย
Herbert Quandt หนึ่งในผู้ถือหุ้นของบริษัท ตัดสินใจหาเงินมาซื้อหุ้นในส่วนที่จะขายให้ทาง Daimler-Benz นั้นเอาไว้เอง
ทำให้ BMW ยังคงเป็นบริษัทคู่แข่งกับ Benz ต่อไป
รู้หรือไม่ว่า ผ่านมา 59 ปี ปัจจุบันคนตระกูล Quandt ก็ยังคงเป็นผู้ถือหุ้นใหญ่ใน BMW Group อยู่
หลังจาก Herbert Quandt เข้ามาถือหุ้น ทุกอย่างใน BMW ก็ดีขึ้น
เมื่อได้รับบทเรียนมาแล้วครั้งนึง BMW ก็มีการปรับเปลี่ยนให้รถที่ทำออกมามีขนาดเล็กลง สามารถตอบโจทย์คนทั่วไปมากขึ้น โดยออกรถยนต์รุ่น 1500 ออกมา และกลับมาขายดีได้อีกครั้ง
กิจการของ BMW ก็ดีขึ้นเรื่อยๆ ผ่านการซื้อและขายบริษัทอื่นๆ ตามมาอีกหลายครั้ง
ปัจจุบัน BMW Group จดทะเบียนอยู่ในตลาดหลักทรัพย์แฟรงก์เฟิร์ต มีมูลค่าบริษัท 56,373 ล้านยูโร หรือราว 2,184,163 ล้านบาท มีพนักงานรวม 124,729 คน
และนอกจากรถยนต์และมอเตอร์ไซค์ของ BMW เองแล้ว ยังเป็นเจ้าของแบรนด์ MINI และ Rolls-Royce ด้วย
ยอดขายรถยนต์ในเครือ BMW
ปี 2014
BMW 1,811,719 คัน
MINI 302,183 คัน
Rolls-Royce 4,063 คัน
รวมเป็นเงิน 2,912,202 ล้านบาท
ปี 2015
BMW 1,905,234 คัน
MINI 338,466 คัน
Rolls-Royce 3,785 คัน
รวมเป็นเงิน 3,313,665 ล้านบาท
ปี 2016
BMW 2,002,966 คัน
MINI 352,596 คัน
Rolls-Royce 4,179 คัน
รวมเป็นเงิน 3,348,066 ล้านบาท
รวมทุกธุรกิจ BMW Group รายได้เท่าไร?
ปี 2014 รายได้ 3,115,124 ล้านบาท กำไร 225,379 ล้านบาท
ปี 2015 รายได้ 3,571,306 ล้านบาท กำไร 247,812 ล้านบาท
ปี 2016 รายได้ 3,648,330 ล้านบาท กำไร 267,727 ล้านบาท
คงเรียกได้ว่า กว่าจะมาถึงจุดนี้ได้ BMW ก็ล้มลุกคลุกคลานมาไม่น้อยเลย
เรื่องนี้ได้ข้อคิดอะไร
ใครจะไปคิดว่า ผู้ผลิตรถหรูที่เราเห็นกันในวันนี้ เคยต้องดิ้นรนถึงขนาดต้องทำหม้อ ทำกระทะขาย เพื่อความอยู่รอดมาก่อน
หลายคนอาจเคยคิดว่า ธุรกิจที่ประสบความสำเร็จ คงจะไม่เคยล้มเหลวมาก่อน
ตั้งแต่วันแรกที่ BMW ทำเครื่องยนต์เครื่องบินรุ่น IIIA เพื่อให้ชนะคนอื่น ดูเหมือนว่าสิ่งนี้จะเป็น DNA ติดตัวบริษัทมาจนถึงทุกวันนี้
ไม่ว่าบริษัทจะเจอสงครามโลกกี่ครั้ง เจอปัญหามากมาย แต่บริษัทก็ไม่ยอมแพ้ และพยายามกลับมาเป็นผู้นำ
ชีวิตคนเราก็คงคล้ายแบบนี้ มีวันที่ดี และมีวันที่ต้องดิ้นรน
ไม่ว่าวันไหน
ถ้าเรามี passion ที่เป็น DNA ติดตัวไว้เสมอว่าเราจะไม่ยอมแพ้ และเราต้องชนะ สุดท้ายเราก็คงจะประสบความสำเร็จได้เหมือนตำนาน BMW..
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอปลงทุนแมนอ่านฟรีได้ที่ 
ลงทุนแมนมี instagram twitter youtube line@ แล้ว ติดตามได้โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-